CELEX: 52006XG0622(02)
Language: sl
Date: 2006-06-22
Title: Sklepi Sveta o zdravju žensk

22.6.2006   
            
            
               SL
            
            
               Uradni list Evropske unije
            
            
               C 146/4
            
         Sklepi Sveta o zdravju žensk
   (2006/C 146/02)
   SVET EVROPSKE UNIJE:
   
               1.
            
            
               UGOTAVLJA, da državljani Evropske unije – od katerih je več kot polovica žensk – pripisujejo velik pomen čim boljšemu zdravju ljudi in menijo, da je to bistven predpogoj za visoko kakovost življenja.
            
         
               2.
            
            
               OPOZARJA:
               
                           —
                        
                        
                           člen 3(2) Pogodbe ES in člen 23 Listine Evropske unije o temeljnih pravicah določata, da je enakost med ženskami in moškimi zagotovljena na vseh področjih politike;
                        
                     
                           —
                        
                        
                           člen 152 Pogodbe ES določa, da se visoka stopnja zdravstvenega varstva ljudi zagotavlja z opredelitvijo in izvajanjem vseh politik in ukrepov Skupnosti, in da morajo ukrepi Skupnosti dopolnjevati nacionalne politike in morajo biti usmerjeni k izboljšanju javnega zdravja, preprečevanju bolezni in motenj pri ljudeh ter k odstranjevanju virov nevarnosti za javno zdravje;
                        
                     
                           —
                        
                        
                           Svet je 4. decembra 1997 sprejel Resolucijo o poročilu (1) o stanju zdravja žensk v Evropski skupnosti (2);
                        
                     
                           —
                        
                        
                           Evropski parlament je 9. marca 1997 sprejel Resolucijo o poročilu Komisije o zdravstvenem stanju žensk v Evropski skupnosti (3);
                        
                     
                           —
                        
                        
                           Evropski parlament je 28. aprila 2005 sprejel Resolucijo o posodobitvi socialne zaščite in razvoju visoko kakovostnega zdravstvenega varstva in Komisijo pozval, naj predloži novo poročilo o zdravstvenem stanju žensk v Evropski uniji (4).
                        
                     
         
               3.
            
            
               OPOZARJA na poročilo o napredku v Evropski uniji glede izvajanja Pekinških izhodišč za ukrepanje, ki ga je luksemburško predsedstvo pripravilo januarja 2005 in v katerem je bilo poudarjeno, da je zdravje žensk še vedno zaskrbljujoče in da je pomembno zbrati ustrezne podatke.
            
         
               4.
            
            
               OPOZARJA na strateški akcijski načrt za zdravje žensk v Evropski uniji, ki ga je na zasedanju med 5. in 7. februarjem 2001 v Kopenhagnu potrdila Svetovna zdravstvena organizacija (WHO).
            
         
               5.
            
            
               PRIZNAVA, da se lahko socialni dejavniki in dejavniki zdravja, klinične manifestacije, terapevtski pristopi, učinkovitost in stranski učinki zdravljenja bolezni in motenj med ženskami in moškimi razlikujejo.
            
         
               6.
            
            
               POUDARJA pomembnost, da je treba med splošno javnostjo in zdravstvenimi strokovnjaki povečati ozaveščenost glede dejstva, da je spol ključni dejavnik zdravja.
            
         
               7.
            
            
               PRIZNAVA, da je pomembno obravnavati morebitne neenakosti v državah članicah in med njimi, in sicer tako, da se spoprimemo s socialnimi in ekonomskimi dejavniki zdravja.
            
         
               8.
            
            
               POZDRAVLJA sporočilo Komisije „Načrt za enakost med ženskami in moškimi (2006–2010)“ (5), ki upošteva dimenzijo spola v zdravju, da bi se med drugim okrepila integracija načela enakosti spolov v zdravstveno politiko.
            
         
               9.
            
            
               UGOTAVLJA, da skuša Program za ukrepe Skupnosti na področju javnega zdravja (2003–2008) (6) zaščititi zdravje ljudi in izboljšati javno zdravje ter tako zmanjšati neenakosti na področju zdravja.
            
         
               10.
            
            
               POZDRAVLJA dejstvo, da namerava predlog odločbe Sveta o posebnem programu „Sodelovanje“, s katerim se bo izvajal sedmi okvirni program (2007–2013) Evropske skupnosti za raziskave, tehnološki razvoj in predstavitvene dejavnosti (7) v zdravstvene raziskave vključiti dimenzijo spola.
            
         
               11.
            
            
               PRIZNAVA potrebo po biomedicinski raziskavi, povezani s spolom, in raziskavi o socialno-ekonomskih dejavnikih.
            
         
               12.
            
            
               PRIZNAVA, da ženske sicer živijo dlje od moških, vendar pa več let živijo z okrnjenim zdravjem. Določene bolezni, kot je osteoporoza, so pogostejše in bolj razširjene pri ženskah. Druge bolezni, kot so kardiovaskularne bolezni, rak ali težave z duševnim zdravjem, prizadenejo moške in ženske različno. Nekatere bolezni, ki so povezane z rojstvom in reproduktivnimi organi, kot sta endometrioza in rak na materničnem vratu, prizadenejo samo ženske.
            
         
               13.
            
            
               POUDARJA, da so kardiovaskularne bolezni glavni vzrok smrti in zmanjšane kakovosti življenja pri ženskah v Evropski uniji, čeprav se v nekaterih državah članicah še vedno obravnavajo kot pretežno moške bolezni.
            
         
               14.
            
            
               Z ZASKRBLJENOSTJO UGOTAVLJA, da se je z višjim odstotkom kadilk v nekaterih državah članicah znatno povečalo tveganja pljučnega raka in kardiovaskularnih bolezni.
            
         
               15.
            
            
               Z ZASKRBLJENOSTJO UGOTAVLJA, da depresija do leta 2020 v nekaterih državah članicah predvidoma predstavlja glavni vzrok bolezni za ženske. Duševne bolezni vplivajo na kakovost življenja in lahko zato vplivajo na stopnjo obolenj in umrljivosti.
            
         
               16.
            
            
               PRIZNAVA, da ima nezdrav način življenja velik vpliv na znatno število bolezni in da spodbujanje med drugim zdrave prehrane in fizične aktivnosti predstavlja možnost zmanjšanja kardiovaskularnih bolezni in nekaterih oblik raka.
            
         
               17.
            
            
               SE STRINJA, da lahko preventivni ukrepi, ki upoštevajo razlike med spoloma, spodbujanje zdravja in zdravljenje prispevajo k zmanjšanju stopenj obolenj in umrljivosti pri boleznih, ki najpogosteje nastopijo med ženskami, in tako izboljšajo kakovost življenja žensk.
            
         
               18.
            
            
               OPOZARJA, da so zanesljivi, združljivi in primerljivi podatki o zdravstvenem stanju žensk bistvenega pomena za večjo ozaveščenost javnosti in razvoj primernih strategij, politik in ukrepov za zagotovitev visoke ravni zdravstvenega varstva, in da so podatki ter poročanje glede na spol bistvenega pomena za oblikovanje politik.
            
         
               19.
            
            
               POUDARJA, da je po skoraj desetletju potrebno novo poročilo o zdravstvenem stanju žensk v razširjeni Evropski uniji.
            
         
               20.
            
            
               POZIVA države članice, naj:
               
                           —
                        
                        
                           zberejo podatke glede na spol in vse ustrezne statistike razčlenijo in analizirajo po spolu;
                        
                     
                           —
                        
                        
                           sprejmejo pobude, da bi splošno javnost in zdravstvene strokovnjake bolje ozavestili o zvezi med spolom in zdravjem;
                        
                     
                           —
                        
                        
                           spodbujajo zdravje in preprečujejo bolezen, pri čemer naj upoštevajo ustrezne razlike med spoloma;
                        
                     
                           —
                        
                        
                           spodbujajo raziskave o različnih učinkih zdravil na ženske in moške ter zdravstvene raziskave glede na spol;
                        
                     
                           —
                        
                        
                           spodbujajo integracijo načela enakosti spolov v zdravstvenem varstvu;
                        
                     
                           —
                        
                        
                           preverijo in se spopadejo z zadevnimi neenakostmi v zdravstvu, da bi odpravili luknje v zdravstvu in zagotovili enako obravnavanje in enak dostop do nege.
                        
                     
         
               21.
            
            
               POZIVA Komisijo, naj:
               
                           —
                        
                        
                           v zdravstvene raziskave vključi dimenzijo spola;
                        
                     
                           —
                        
                        
                           podpira izmenjavo informacij in izkušenj o dobri praksi v okviru spodbujanja zdravja in preventivnih ukrepih glede na spol;
                        
                     
                           —
                        
                        
                           pomaga država članicam pri razvoju učinkovitih strategij, da bi zmanjšali neenakosti v zdravstvu, ob upoštevanju dimenzije spola;
                        
                     
                           —
                        
                        
                           s pripravo ustreznih podatkov spodbuja in krepi primerljivost in združljivost po spolu ločenih informacij na področju zdravstva v vseh državah članicah in na ravni Skupnosti;
                        
                     
                           —
                        
                        
                           predloži drugo poročilo o zdravstvenem stanju žensk v Evropski uniji.
                        
                     
         
               22.
            
            
               POZIVA Evropsko komisijo, naj uporabi strokovno znanje EUROSTAT in prihodnjega Evropskega inštituta za enakost med spoloma, da bi prispevali k zbiranju podatkov in njihovi analizi ter izmenjavi najboljših praks.
            
         
               23.
            
            
               POZIVA Evropsko komisijo, naj še naprej sodeluje z ustreznimi mednarodnimi in medvladnimi organizacijami, zlasti z WHO in Organizacijo za gospodarsko sodelovanje in razvoj (OECD), da bi zagotovili učinkovito usklajevanje dejavnosti.
            
         
      (1)  Dok. 8537/97; COM(97) 224 konč.
   
      (2)  UL C 394 z dne 30.12.1997, str. 1.
   
      (3)  UL C 175 z dne 21.6.1999, str. 68.
   
      (4)  A6-0085/2005
   
      (5)  UL dok. 7034/06; COM(2006) 92 konč.
   
      (6)  UL L 271 z dne 9.10.2002, str. 1.
   
      (7)  Dok. 12736/05